钦定古今图书集成/明伦汇编/氏族典/第336卷 > 刘赞
## 钦定古今图书集成/明伦汇编/氏族典/第336卷 > 刘赞

按《五代史刘赞传》：赞，魏州人也。父玭为县令。赞始就
学，每食则玭自肉食，而别以蔬食食赞于床下，谓之
曰：“肉食，君之禄也。尔欲之，则勤学问以干禄，吾肉非
尔之食也。”由是赞益力学，举进士，为判官。明宗时累
迁中书舍人、刑部侍郎。守官以法，权豪不可干以私。
是时秦王从荣握兵而骄，多过失，言事者请置师傅
以辅道之，乃拜赞秘书监，为秦王傅。从容讽谏，率以
正道。秦王恶之，戒左右“赞来不得通”，赞亦不往。已而
秦王败死，赞长流岚州。清泰二年，诏归田里，行至石
会关，病卒。